38 Lentšu la Jehofa la tšwela pele la ntlela, la re: 2 “Morwa wa motho,+ lebiša sefahlego sa gago go Gogo wa naga ya Magogo,+ yena kgošana e kgolo ya Mesheke+ le Tubala,+ gomme o mo porofetele. 3 O bolele o re: ‘Se ke seo Mmuši Morena Jehofa a se boletšego: “Ke nna yo ke lwa le wena Gogo, wena kgošana e kgolo ya Mesheke le Tubala. 4 Ke tla go retolla ka go tsenya dikgwega mehlagareng.+ Ka go tliša le madira a gago ka moka,+ dipere le banamedi ba tšona. Ka moka ga bona ba apere gabotse,+ e le phuthego e kgolo yeo e nago le kotse e kgolo le e nyenyane, ka moka ga bona ba swere ditšhoša;+ 5 Baperesia,+ Baethiopia+ le Bapute+ ba na le bona, ka moka ga bona ba na le kotsana le kefa ya ntwa; 6 Bagomere+ le mephato ya bona ka moka ya madira, ba ntlo ya Togarama+ bao ba lego ka leboaboa le mephato ya bona ka moka ya madira, meraforafo yeo e nago le wena.+ 7 “‘“Itokiše o be o itlhame, wena le ba phuthego ya gago ka moka bao ba phuthegilego+ hleng ga gago, wena o be mohlokomedi wa bona. 8 “‘“O tla hlahlobja ka morago ga matšatši a mantši. Bofelong bja nywaga yeo o tla tla nageng+ yeo batho ba yona ba phološitšwego tšhošeng, bao ba kgobokeditšwego go tšwa meraforafong+ gomme ba tlišwa dithabeng tša Isiraele tšeo ka mehla e bego e le lefelo leo le šwalalanego. Batho ba naga ye ba tšerwe go tšwa meraforafong gomme ka moka ga bona ba dula ka polokego.+ 9 O tla rotoga. Wa tsena bjalo ka ledimo.+ Wa ba bjalo ka maru a khupetšago naga,+ wena le mephato ya gago ka moka ya madira le meraforafo yeo e nago le wena.”’ 10 “Se ke seo Mmuši Morena Jehofa a se boletšego: ‘Letšatšing leo o tla tlelwa ke dikgopolo pelong ya gago,+ wa loga maanomabe;+ 11 ke moka o tla re: “Ke tla rotoga ka lwa le naga e sa šireletšwago ya magaeng.+ Ke tla tsena go bao ba sa šitišwego ke selo, bao ba dulago ka polokego, bao ka moka ga bona ba dulago mo go sego morako,+ mapheko le mejako.” 12 E le gore o hwetše dithebola tše dintši+ o be o hule dilo tše dintši, e le gore o emišetše seatla sa gago mafelong a šwalalanego ao a boetšego a ba le badudi,+ le bathong bao ba kgobokeditšwego go tšwa ditšhabeng,+ e lego bao ba kgobelago lehumo le thoto,+ bao ba dulago bogareng+ bja lefase. 13 “‘Basheba,+ Badedane,+ barekiši ba Tarashishi+ le ditawana ka moka tša mariri+—ba tla re go wena: “Na o tsenela gore o hwetše dithebola tše dintši? Na o kgobokeleditše phuthego ya gago go tlo hula dilo tše dintši, gore o thope silifera le gauta, o tšee lehumo le thoto, o be o hwetše dithebola tše dintši kudu?”’ 14 “Ka gona wena morwa wa motho, porofeta o botše Gogo o re: ‘Se ke seo Mmuši Morena Jehofa a se boletšego: “Na mohlang batho ba ka ba Isiraele ba dula ka polokego o ka se tsebe seo?+ 15 Wena o tla tla o etšwa lefelong la gago ka leboaboa,+ wena le meraforafo, ka moka ga yona e nametše dipere, e le phuthego e kgolo, gaešita le madira a mantšintši.+ 16 Batho ba ka ba Isiraele o tla ba tsogela matla go etša maru a khupeditšego naga.+ Wena Gogo, seo se tla direga mehleng ya bofelo, gomme ke tla dira gore naga ya ka+ e go tsogele matla e le gore ditšhaba di ntsebe ge ke ikgethagatša ka wena pele ga mahlo a tšona.”’+ 17 “Se ke seo Mmuši Morena Jehofa a se boletšego: ‘Na o sa le yena+ yo ke boletšego le yena mehleng e fetilego ka bahlanka ba ka, baporofeta ba Isiraele, bao ba bego ba porofeta mehleng yeo—ngwaga le ngwaga—gore o tle godimo ga bona?’+ 18 “‘Letšatšing leo, letšatšing la ge Gogo a tlela mmu wa Isiraele,’ o re’alo Mmuši Morena Jehofa, ‘pefelo ya ka e tla bonagala sefahlegong sa ka.+ 19 Ke tla bolela ka phišego+ e bile ke tuka bogale.+ Ruri letšatšing leo go tla ba le tšhišinyego e kgolo ya lefase mmung wa Isiraele.+ 20 Dihlapi tša lewatle, dinonyana tša magodimo, dibata tša naga, digagabi ka moka tše di gagabago mmung le batho bohle bao ba lego lefaseng di tla thothomela ka baka la ka.+ Dithaba di tla phušolwa,+ maswika a magaga a wa, le morako o mongwe le o mongwe wa wela fase.’ 21 “‘Ke tla mmiletša tšhoša go tlo lwa le yena tikologong ka moka ya dithaba tša ka,’ o re’alo Mmuši Morena Jehofa.+ ‘Yo mongwe le yo mongwe o tla lwa le ngwanabo ka tšhoša ya gagwe.+ 22 Ke tla mo ahlola+ ka go mo tlišetša leuba la bolwetši+ le tšhollo ya madi;+ ka pula ya matlorotloro le sefako,+ ke tla dira gore a nelwe ke mollo+ le sebabole, yena le mephato ya gagwe ya madira le meraforafo yeo e tlago go ba e na le yena.+ 23 Ke tla ikgodiša, ka ikgethagatša+ ka ba ka itsebiša pele ga mahlo a ditšhaba tše dintši; ke moo di tlago go tseba gore ke nna Jehofa.’+